সেন্টমার্টিন থেকে শাহপরীর দ্বীপ ২৫ মিনিটের মতো সময় লেগেছিলো সাগরের জলরাশির মধ্য দিয়ে আসতে। শীতকাল সমুদ্র ছিলো শান্ত। তাই দলে নারী ও শিশু থাকলেও যাত্রায় কোনো বেগ পেতে হয়নি। তিনদিনের সরকারী ছুটি থাকায় সেন্টমার্টিনে প্রচুর ভিড় ছিলো তাই বোটের জন্য দ্বিগুন টাকা গুনতে হয়েছিলো এই যা। পথে গোলারচরে নামলাম সেখানে ৫ মিনিটের বিরতি নিয়ে কিছু ছবি তুললাম। নির্জন দ্বীপ বলা যায়। ছোট দ্বীপ হয়তো কয়েকটা স্টেডিয়ামের সমান হবে। চারদিকে ধুধু বালুকারাশি, তিনদিকেই সমুদ্র মানে এখানে সূর্যোদয় বা সূর্যাস্ত সব দেখা যাবে। আর দেখা পেয়েছিলাম টকটকে লাল কাঁকড়ার। সাদা সাদা চোখ বের করে লাল কাঁকড়াগুলো বালুময় সৈকতে ঘুরে বেড়ায় কারো আগমণ টের পলেই ঢুকে পড়ে গর্তে। আমার মনে হয়েছিলো। কোনো প্রেমিকযুগল যদি পূর্নিমারাতে এখানে বসে হৃদয়ের কথাগুলো বলতে বলতে রাত পার করে দিতে পারে। হয়তো সে রাতটি হবে স্বর্গীয় অনুভূতির এক নির্মল স্মৃতি।